DIPESALEME 115 SSO61SO - Kganya ya hao, Jehova, se e - Bible Search
DIPESALEME 114 DIPESALEME 116
Ho rapelwa Modimo wa Iseraele hore o tlotlise lebitso la wona.
1Kganya ya hao, Jehova, se e nee rona; se e nee rona, o mpe o e nee lebitso la hao, ka baka la mohau wa hao le la nnete ya hao! 2Ke kang ha ditjhaba di tla re: Na jwale Modimo wa bona o kae? 3Athe Modimo wa rona o mahodimong; o etsa tsohle tseo o di ratang.
4Ditshwantsho tsa bona ke silefera le kgauta, mosebetsi wa matsoho a batho. 5Di na le melomo, mme ha di bue; di na le mahlo, mme ha di bone; 6di na le ditsebe, mme ha di utlwe; di na le dinko, mme ha di fofonele; 7di sitwa ho tshwara ka diatla tsa tsona; ka maoto a tsona ha di tsamaye, ha ho lentswe le tswang mmetsong wa tsona. 8Kamoo di leng kateng, ba di etsang ba tla ba jwalo, le bohle ba beang tshepo ya bona ho tsona.
9Iseraele, o itshepele Jehova: ke yena thuso ya bona le thebe ya bona. 10Ntlo ya Aarone, o itshepele Jehova: Ke yena thuso ya bona le thebe ya bona. 11Lona ba tshabang Jehova, itshepeleng Jehova: ke yena thuso ya bona le thebe ya bona.
12Jehova o re hopotse; o tla re hlohonolofatsa; o tla hlohonolofatsa ntlo ya Iseraele; o tla hlohonolofatsa ntlo ya Aarone; 13o tla hlohonolofatsa ba tshabang Jehova, ba banyenyane le ba baholo. 14Jehova o tla le atisa, lona le bana ba lona. 15Le bahlohonolofatswa ba Jehova, ya entseng mahodimo le lefatshe.
16Haele mahodimo, ke mahodimo a Jehova, mme lefatshe o le neile bana ba batho. 17Hase bafu ba ka rokang Jehova, leha e le ba theohelang nqalong e kgutsitseng; 18empa rona, re tla boka Jehova, jwale le ho isa ho bo sa feleng! Bokang Jehova!